Dragi prijatelji,

Kako bi Vaš kratki film bio što uspješniji i poslao adekvatnu poruku potrebno je da se prvenstveno upoznate sa osnovnim činjenicama o doniranju i transplantaciji organa. Upravo zbog toga smo i pripremili ovaj dokument.

**Presađivanje ili transplantacija organa i tkiva** je danas standardna i širom svijeta prihvaćena i jedina uspješna metoda liječenja bolesnika kod kojih je došlo do nepovratnog oštećenja funkcije pojedinih organa, a za neke organe kao što su jetra, srce i pluća predstavlja i jedini način liječenja. Uspješno presađivanje organa spašava živote odnosno doprinosi znatnom poboljšanju kvaliteta života primatelja.

Najveći udio organa za tranplantacijsko liječenje dobiva se od kadaveričnih donora (umrlih osoba kod kojih je potvrđena moždana smrt), dok je 10% organa za presađivanje darovano od stane živih darivatelja, odnosno bliskih srodnika bolesnika koji se nalaze na listama čekanja (sa živih darivatelja mogu se transplantirati bubreg i dio jetre).

Nažalost, rastući broj bolesnika na listama čekanja za presađivanje ne prati dovoljan broj organa raspoloživih za njihovo transplantacijsko liječenje, te se procjenjuje da u Evropi godišnje umre najmanje jedan od deset pacijenata na listama čekanja. Nedovoljan broj organa za transplantacijsko liječenje prepoznat je na globalnom nivou, u svim zemljama svijeta kao značajan nacionalni javnozdravstveni problem.

Obzirom da za presađivanje organa moraju biti ispunjeni brojni stručno-medicinski kriteriji, **ističemo da svaka umrla osoba ne može biti donor organa!** Konkretnije, svega 3% umrlih u bolnici mogu biti razmatrani kao potencijalni darivatelji organa. To znači da čak i ako za života osoba iskaže želju da donira organe nakon smrti, vrlo su male šanse da će zaista i biti darivatelj organa. Zapravo veće su šanse da će nekome od nas zatrebati organ nego da ćemo, čak i ako želimo, biti u mogućnosti darivanjem organa pomoći drugome.

Darivanje i transplantacija organa se dugi niz godina provodi i u Federaciji BiH, te je ova oblast regulisana i zakonom. U Federaciji BiH danas se uspješno presađuju bubreg, jetra i rožnjača. Transplantacijski postupak provode visoko specijalizirani medicinski timovi u ovlaštenim bolnicama odnosno akreditiranim transplantacijskim centrima. Pri tome se poduzimaju sve mjere kako bi se očuvalo dostojanstvo te zaštitila prava i anonimnost darivatelja i primatelja organa.

**Ukoliko želite nekome pomoći i darovati svoje organe nakon smrti, sve što je potrebno jeste da donesete pozitivnu odluku i sa svojom odlukom upoznate porodicu.**

**Važno je da svoje najbliže upoznate s vašom željom i odlukom da budete darivatelj organa, jer porodica potvrđuje vašu odluku ljekarima u trenutku moždane smrti!**

Kada se govori i promovira doniranje i transplantacija organa, u suštini je potrebno postaviti se u poziciju osobe koja čeka organ, kao jedini vid izlječenja, a ne isključivo u poziciju donora. Tim prije, što će nam svima, statistički, prije zatrebati organ, nego što ćemo biti u prilici da za života ili nakon smrti darujemo organ.

Odluči postati donor i iskaži želju da pomogneš nekome kome je ta pomoć prijeko potrebna i kome je to jedina nada za život.

Kratki film u maksimalnom trajanju od jedne minute možete snimiti mobitelom, amaterskom ili profesionalnom kamerom. Video možete snimiti u selfie, portrait ili landscape modelu. Vaš kratki film može biti klasični ili animinirani video, kombinacija fotografija sa zvukom ili muzikom, sa glasovnim ili pisanim porukama, kombinacija svega navedenog ili nešto potpuno drugačije.

**Budite kreativni!**

U odabiru poruka i slogana imate potpunu slobodu.

**Najčešća pitanja i odgovori:**

**1. Šta je transplantacija?**

Transplantacija ili presađivanje organa je uspješna metoda liječenja bolesnika, kod kojih je iz nekog razloga, došlo do nepovratnog otkazivanja funkcije za život neophodnog organa.

**2. Koji organi i tkiva se najčešće transplantiraju?**

Savremene transplantacijske metode u ovom trenutku nude gotovo neograničene mogućnosti. Organi koji se transplantiraju su: bubreg, jetra, srce, pluća, gušterača i tanko crijevo.

Transplantacija tkiva se odnosi na kožu, srčane valvule, rožnjaču i kosti.

**3. Koji organi i tkiva se mogu transplantirati u Federaciji Bosne i Hercegovine?**

U Federaciji Bosne i Hercegovine danas se uspješno presađuju bubreg, jetra i rožnjača.

**4. Da li je transplantacijski postupak jasno definiran?**

Da. U Federaciji Bosne i Hercegovine transplantacijski postupak definiran je Zakonom o transplantaciji organa i tkiva u svrhu liječenja.

Transplantacijski postupak provode visoko specijalizirani medicinski timovi u ovlaštenim bolnicama odnosno akreditiranim transplantacijskim centrima. Pri tome se poduzimaju sve mjere kako bi se očuvalo dostojanstvo te zaštitila prava i anonimnost darivatelja i primatelja organa.

**5. Šta je donorstvo organa i tkiva?**

Doniranje organa i tkiva je znak altruizma i plemenitosti kojim osoba nakon smrti daruje organe i tkiva radi presađivanja, onima kojima je to jedina nada za život.

**6. Kada osoba može darovati organe?**

Za života osoba može, pod tačno utvrđenim uvjetima, darovati bubreg ili dio jetre za transplantaciju.

Nakon utvrđene moždane smrti, od umrle osobe, uz pristanak porodice, daruju se jetra, bubreg, gušterača, srce i pluća.

**7. Kakav je postupak transplantacije sa živih darivatelja?**

Transplantacija organa sa živih darivatelja se obavlja između članova porodice, i to samo u slučaju ako ne postoji odgovarajući organ umrle osobe, te ne postoji drugi metod liječenja usporedive djelotvornosti.

**8. Šta je moždana smrt?**

Moždana smrt je definitivni i nepovratni prestanak svih moždanih funkcija, a zbog potpunog i konačnog prestanka moždane cirkulacije, dok se drugi organi, radi njihove moguće eksplantacije (uzimanja), mogu kratko vrijeme pomoću aparata održavati u funkciji.

Organi i tkiva sa umrle osobe mogu se uzimati radi presađivanja u svrhu liječenja nakon što je, prema medicinskim kriterijima i na propisan način, utvrđena moždana smrt.

Do moždane smrti najčešće dovodi krvarenje u mozgu, moždani udar ili teške fizičke povrede glave i mozga.

**9. Kako postati donor?**

Odluči postati donor i sa svojom odlukom upoznaj porodicu!

Važno je da svoje najbliže upoznate s vašom željom i odlukom da budete darivatelj organa, jer porodica potvrđuje vašu odluku ljekarima u trenutku moždane smrti!

**10. Da li religija dozvoljava darivanje organa i tkiva?**

Sve tradicionalne vjerske zajednice podržavaju dobrovoljno darivanje organa i tkiva, smatrajući to činom plemenitosti i ličnog izbora.

**11. Šta je Donorska mreža u BiH?**

Donorska mreža u BiH je neprofitno, nevladino udruženje osnovano radi promoviranja doniranja organa, praćenja razvoja i dostignuća medicinskih i srodnih nauka u vezi sa doniranim organima, javnog istupanja, organizovanja stručnih sastanaka i rasprava, seminara, simpozijuma, kongresa kao i uspostavljanja saradnje i kontakata sa programima doniranja organa u drugim zemljama.

**12. Čemu služi donorska kartica?**

Donorska kartica služi za promociju i podizanje svijesti građana o značaju donacije i transplantacije organa. Ona je također i informativnog karaktera i povod za razgovor sa porodicom i prijateljima. Nije obvezujući dokument, ali je svakako jako važna, jer je to izraz vaše volje i pozitivnog stava o donaciji i transplantaciji organa.

Ukoliko želite darovati organe nakon smrti, trebate o tome donijeti odluku i sa njom upoznati svoju porodicu!

***Ne zaboravi*** - Svatko od nas mogući je darivatelj, no u isto vrijeme i mogući primatelj organa. Potrebno je naglasiti da su značajno veće šanse da će nekome od nas zatrebati organ nego da ćemo biti u mogućnosti darivanjem organa pomoći drugome.

**„Za život – PričajPodržiPodijeli“**

Za sve dodatne informacije možete kontaktirati brojeve telefona u Federalnom ministarstvu zdravstva:

+387 33 220 536 i

+387 33 212 595